Hoop dat haarkappers binnekort hul skêre kan uithaal | Netwerk24
02 Junie 2020 19:41
Haarkappers is vol hoop dat hulle binnekort weer sal kan werk.
In 'n skrywe wat die regsverteenwoordigers van die Employers Organisation for Hairdressing, Cosmetology and Beauty (EOHCB) Maandag van die regering ontvang het, blyk dit of riglyne opgestel word sodat die bedryf weer met sy werksaamhede kan begin.
Die groep het 'n brief aan die regering asook al die relevante ministers gestuur, waarin geëis word dat die skoonheidsbedryf weer mag begin werk, hoewel hulle op vlak 3 van die staat van inperking nie die vergunning gekry het nie.
In die brief sê die regering onder meer die relevante departement is in die proses om die regulasies en riglyne op te stel sodat ook haar-, skoonheids-, grimeer-, nael- en tatoeëersalonne heropen kan word".
'n Onderneming is aan die EOHCB gegee dat dié riglyne voor die einde van die week gefinaliseer sal word.
"As gevolg van die sensitiewe en vertroulike aard van die saak, kan die volle inhoud van die brief nie bekend gemaak word nie," sê die EOHCB in 'n verklaring.
Dit is egter duidelik dat die aangeleentheid die regering se dringende aandag geniet en dat dié betrokke bedryf ook op vlak 3 van die inperking kan sake doen, sê die groep.